ენციკლოპედია ესპასა
ენციკლოპედია ესპასა (ესპ. Enciclopedia Espasa) — ოფიციალური სახელწოდება: ესპ: Enciclopedia universal ilustrada europeo-americana — ევროპულ-ამერიკული უნივერსალური ილუსტრირებული ენციკლოპედია. უმსხვილესი ესპანურენოვანი უნივერსალური ენციკლოპედია. გამოიცა ესპანურ ენაზე XX საუკუნის პირველ მესამედში (1908-1930). გამოცემა გამომცემლობა Editorial Espasa-მ დაიწყო, რომელიც 1860 წელს José Espasa Anguera-მ დააფუძნა. 1926 წლიდან ახალი მეპატრონის მოსვლისთანავე გამომცემლობას Editorial Espasa-Calpe დაერქვა; ენციკლოპედიაც სწორედ ამ ორივე სახელით იწოდება — Espasa ანდაც Espasa-Calpe. შემადგენლობა: 72 ტექსტუალური ტომი, №1-დან №70-მდე დანომრილი; ორ-ორი წიგნი აქვს მე-18 (ნაწ. I: Dem-Dir, ნაწ. II: Dis-Ecz) და 28-ე ტომს (ნაწ. I: Ho-Insus, ნაწ. II: Int-Kz). ესპანეთს სრულად ეთმობა 21-ე ტომი. 1930–33 წლების მანძილზე ათტომიანი დანართი გამოვიდა, სადაც თავდაპირველი გამოცემების აქტუალური სტატიები იყო შეტანილი. გვერდების რაოდენობათა პარამეტრებით (105 ათასი) და სიტყვათა რაოდენობით (165,2 მლნ.) „ენციკლოპედია ესპასა“ 1986 წელს გინესის რეკორდებისს წიგნში მოხვდა როგორც ყველაზე გრძელი ენციკლოპედია არსებულთა შორის. იტალიურ ენციკლოპედიასა და ენციკლოპედია ბრიტანიკას მე-11 გამოცემებთან ერთად მსოფლიოში უმსხვილესი ენციკლოპედიური გამოცემაა.